Duduzane Zuma weer in hofOudpres. Jacob Zuma se seun Duduzane buite die hof in Randburg. Foto: ANA Duduzane Zuma, seun van oudpres. Jacob Zuma, verskyn weer Dinsdag in die Randburg-landdroshof in verband met ŉ noodlottige ongeluk. Zuma jr. staan tereg op twee aanklagte van strafbare manslag en ŉ klag van roekelose en nalatige bestuur. Zuma jr. word aangekla in verband met die dood van twee passasiers van ŉ minibustaxi in Februarie 2014. Hy het met sy Porsche teen die minibustaxi gebots. Phumzile Dube is in die botsing dood. Nog ŉ passasier, Nanki Jeanette Mashaba‚ wat in die ongeluk beseer is, is ŉ paar weke later oorlede. Die Nasionale Vervolgingsgesag (NVG) het aanvanklik besluit om nie vir Zuma jr. te vervolg nie. In die geregtelike ondersoek wat daarna plaasgevind het, is bevind Zuma jr. was nalatig en kan vir strafbare manslag vervolg word. AfriForum se privaat vervolgingseenheid het aansoek gedoen om Zuma jr. privaat te vervolg waarna die NVG sy aanvanklike besluit omgekeer het. Oudpres. Zuma was tydens sy seun se vorige verskynings ook in die hof teenwoordig.